VTE พุ่ง 4.23% หลัง “เสี่ยยักษ์” เข้าเก็บหุ้นกว่า 4%
VTE บวกสวนตลาด ณ เวลา 11.20 น. ราคาอยู่ที่ 3.94 บ. บวก 0.16 บ. หรือ 4.23% สูงสุดที่ 3.96 บ. ต่ำสุดที่ 3.80 บ. มูลค่าซื้อขายที่ 37.97 ลบ. โดยราคาหุ้นปรับขึ้นหลัง "เสี่ยยักษ์" เข้าเก็บหุ้น VTE เพิ่ม 4.17% รวมถือ 5.97% ด้านเทคนิคบล.เคทีบี มองว่าโครงสร้างราคา VTE กำลังเข้าสู่ขาขึ้นรอบใหม่ พร้อมกับเกิดสัญญาณซื้อจาก RSI แนะนำซื้อเก็งกำไร
13 ก.ค. 2558

ผู้สื่อข่าวรายงานว่า ราคาหุ้นบริษัท วินเทจ วิศวกรรม จำกัด (มหาชน) หรือ VTE ณ เวลา 11.20 น. ราคาอยู่ที่ 3.94 บาท บวก 0.16 บาท หรือ 4.23% สูงสุดที่ 3.96 บาท ต่ำสุดที่ 3.80 บาท มูลค่าซื้อขายที่ 37.97 ล้านบาท ขณะที่ดัชนีตลาดหุ้นไทยโดยรวมลบ 0.09%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า เมื่อวันที่ 8 ก.ค. 2558 ที่ผ่านมา นาย วิชัย วชิรพงศ์ ได้เข้าเก็บหุ้น บริษัท วินเทจ วิศวกรรม จำกัด (มหาชน) หรือ VTE จำนวนสัดส่วน 4.17% รวมเข้าถือสัดส่วนทั้งหมด 5.97%
อนึ่ง นาย วิชัย วชิรพงศ์ หรือ เสี่ยยักษ์เป็นนักลงทุนรายใหญ่ที่ถือหุ้นในตลาดหลักทรัพย์อยู่หลายตัวด้วยกัน โดยการเข้าเก็บหุ้น VTE เพิ่มในครั้งนี้เป็นที่น่าจับตามองว่าราคาหุ้น VTE อาจจะมีการเปลี่ยนแปลงเกิดขึ้น
ด้านเทคนิค บล.เคทีบี (ประเทศไทย) ระบุในบทวิเคราะห์ (13 ก.ค.) ว่าโครงสร้างราคา VTE ที่น่าจะกำลังเข้าสู่ขาขึ้นรอบใหม่ หลังจากที่พักตัวลงมาร่วมเดือนจากฐานราคาที่ทำ Low ที่สูงขึ้น พร้อมกับเกิดสัญญาณซื้อจาก RSI ดังนั้นทำให้เชื่อว่า VTE น่าจะสามารถปรับตัวขึ้นได้ในไม่ช้า คำแนะนำ ซื้อเก็งกำไร แนวรับ 3.70-3.74 บาท แนวต้าน 3.94-4.08 บาท